  Майя Бывальцева 2020-тӥ арын Удмуртиысь фермер возёсъёс 224 выль ужан интыос усьтозы. Таяз арын элькунысь гурт возёсъя министерство покчи предприятиослы тужгес трос юрттэт висъяз, ивортӥз удысэтлэн пресс-службаез. Таяз арын Удмуртиысь фермер возёсъёс но гурт кооперативъёс грантъёс но субсидиос сямен 377 миллион манет басьтӥзы. Сомында кун юрттэт элькунын нырысьсэ висъязы. Оглом 96 грантъёс сётӥзы, со пӧлысь 49-эз – ватсаса, пандемия дыръя ужез огсыр возён вылысь. Кооперативъёслы, грантъёс сяна, субсидиос висъязы на. Азьвыл грантъёсты нырысь ик йӧллы но сӥльлы пудо вордӥсь фермеръёслы висъяллямы, туэ солэсь куштӥськизы. Озьы ми понна выль ӧръёсын ваньбур поттонэз азинтонъя трос бизнес-проектъёсты адӟимы. Кылсярысь, таяз арын векчи вож удъёсты, узы-боры, чорыг будэтыны, муш бакчаез паськытатыны грантъёс сётэмын вал. Котькудӥз, кинлэн гурт возёс удысъя ваньбур поттонэн выремез потэ, азинскыны луонлык басьтыны кулэ Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министрМинистерствоын верамзыя, грантъёсъя программаосы пыриськон понна Вотка, Дэри, Сьӧлта но Шаркан ёросъёсын фермеръёссылы юридик но визь-кенеш юрттэт тужгес умой сёто. Тодэ вайытом, Удмуртиысь фермеръёслы пандемия дыръя юрттон вылысь элькун коньдэтысь ватсаса 155 миллион манет висъязы. Грантъёс 16 ёросъёсысь фермеръёслы вуозы.  Тегъёс: Ижкар Удмуртия гуртвозёс фермеръёс юрттэт гуртвозёсъяминистерство уж грантъёс  